
1. Την Υπουργό Παιδείας

κ. Νίκη Κεραμέως   

2. Την Υφυπουργό Παιδείας

κ. Σοφία Ζαχαράκη
3. Τους Συλλόγους Εκπαιδευτικών Π.Ε. 

	


Θέμα: Απροκάλυπτη η προσπάθεια της κυβέρνησης για υποβάθμιση – απαξίωση του θεσμού των Αιρετών εκπροσώπων των εκπαιδευτικών στα Υπηρεσιακά Συμβούλια

Έχει γίνει ολοφάνερη εδώ και καιρό, μέσω διαρροών επερχόμενων σχεδίων νόμων επιλογής στελεχών αλλά και της τακτικής που ακολούθησε στην επιλογή των προσωρινών Διευθυντών Εκπαίδευσης, η πρόθεση της κυβέρνησης να υποβαθμίσει τον ρόλο των αιρετών εκπροσώπων των εκπαιδευτικών στα Υπηρεσιακά Συμβούλια (Π.Υ.Σ.Π.Ε.-Α.Π.Υ.Σ.Π.Ε.-Κ.Υ.Σ.Π.Ε.), των αιρετών που διασφαλίζουν τη διαφάνεια, ελέγχουν και υπερασπίζονται τα δικαιώματα όλων των εκπαιδευτικών, ιστορική κατάκτηση του κλάδου που επιτεύχθηκε πριν από 100 χρόνια.
Με τροπολογία που κατέθεσε η Υπουργός Παιδείας, σε νομοσχέδιο του Υπουργείου Οικονομικών, επαναφέρεται το προ του 2003, αποτυχημένο και μη αντιπροσωπευτικό εξ αιτίας της πολύ χαμηλής συμμετοχής στη διαδικασία, καθεστώς της πραγματοποίησης των εκλογών για την ανάδειξή τους το πρώτο Σάββατο του Νοεμβρίου.
Με περισσή υποκρισία η κυβέρνηση προτάσσει στην αιτιολογική έκθεση ως επιχείρημά της την ανάγκη να μη χάνονται μαθήματα, κάτι που, φυσικά, ουδόλως την απασχολεί όταν, με αποκλειστικά δική της ευθύνη, στα σχολεία χάνεται απίστευτος αριθμός ωρών μαθημάτων και τα ολοήμερα δεν λειτουργούν εξ αιτίας της μη στελέχωσής τους, ακόμα και σήμερα, με το απαιτούμενο εκπαιδευτικό προσωπικό.

Συνυπολογίζοντας στα παραπάνω ότι βρισκόμαστε σε κατάσταση αναμονής του νέου συνδικαλιστικού νόμου, που έχει προαγγελθεί από τον Πρωθυπουργό, αποκαλύπτεται πως στις προθέσεις της κυβέρνησης είναι η εν γένει στοχοποίηση και απαξίωση της συνδικαλιστικής δράσης, των εκπαιδευτικών μη εξαιρουμένων, καθώς και η παρεμπόδιση στην άσκησή της.
Δεν είναι δυνατόν να μη γνωρίζει το Υπουργείο Παιδείας ότι εκατοντάδες εκπαιδευτικοί μετακινούνται καθημερινά για να προσφέρουν τις υπηρεσίες τους σε σχολικές μονάδες μακριά από τον τόπο κατοικίας τους. Και αυτούς εμφανίζεται να  τους «υποχρεώνει» σε μια ακόμη μετακίνηση για κάλυψη υπηρεσιακής ανάγκης εκτός ωραρίου εργασίας τους με πραγματική επιδίωξη τη μη συμμετοχή τους στις εκλογικές διαδικασίες.
Στην ίδια κατεύθυνση κινείται και η πρόβλεψη για διενέργεια των εκλογών ανάδειξης των αιρετών στα Υπηρεσιακά Συμβούλια με ηλεκτρονική ψηφοφορία. Εδώ και καιρό προετοιμάζεται το έδαφος για την κατά μόνας άσκηση και του εκλογικού δικαιώματος στο πλαίσιο «ξηλώματος» του συνδικαλιστικού  γίγνεσθαι αλλά και της λήψης αποφάσεων όπως αυτή για κήρυξη απεργίας. Δεν αποδεχόμαστε την ηλεκτρονική ψηφοφορία, αγωνιζόμαστε συλλογικά για την αποτροπή των επιδιώξεων της Κυβέρνησης. Η ιδεολογία πρόταξης του ατομισμού ενάντια στη συλλογική δράση και τον ενεργό πολίτη που συμμετέχει και λαμβάνει αποφάσεις μέσα από δημοκρατικό διάλογο, αντιπαράθεση και ζύμωση απόψεων είναι μια σύγκρουση στην οποία η συνδικαλιστική δράση πρέπει να νικήσει.
Για το Δ.Σ. της Δ.Ο.Ε. η ελεύθερη και ανεμπόδιστη συλλογική δράση στο πλαίσιο λειτουργίας του δημοκρατικού πολιτεύματος, το δημοκρατικό σχολείο και οι συλλογικές διαδικασίες για την υπεράσπιση των δικαιωμάτων των εκπαιδευτικών και των μορφωτικών δικαιωμάτων των μαθητών είναι άρρηκτα δεμένα με  τον χαρακτήρα και τον σκοπό παροχής της δημόσιας, δημοκρατικής εκπαίδευσης.
Καλούμε την Κυβέρνηση να αποσύρει και να μην εφαρμόσει την παραπάνω τροπολογία κάνοντας σαφές ότι η απάντησή μας, εφόσον επιμείνει στην ψήφιση και εφαρμογή της, θα είναι συλλογική, ενιαία, δυναμική και ηχηρή.
Το Δ.Σ. της Δ.Ο.Ε. καλεί όλους τους εκπαιδευτικούς να αντισταθούν ενωμένοι στα σχέδια της κυβέρνησης για ένα αφυδατωμένο και άνευρο συνδικαλιστικό κίνημα.

